KOMISIJOS SPRENDIMAS
2006 m. gruodžio 18 d.
kuriuo Rumunija įgaliojama atidėti tam tikrų Tarybos direktyvos 2002/53/EB nuostatų taikymą prekiaujant tam tikrų žemės ūkio augalų veislių sėkla
(pranešta dokumentu Nr. C(2006) 6568)
(Tekstas svarbus EEE)
(2007/69/EB)
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
kadangi:
(1)
Pagal Stojimo akto 42 straipsnį Komisija gali priimti pereinamojo laikotarpio priemones, jeigu jos yra būtinos palengvinti perėjimą nuo Bulgarijoje ir Rumunijoje galiojančio režimo prie režimo, kuris įvedamas taikant Bendrijos veterinarijos ir fitosanitarijos taisykles. Į šias taisykles įeina ir sėklos pardavimo taisyklės.
(2)
2002 m. birželio 13 d. Tarybos direktyvoje 2002/53/EB dėl bendrojo žemės ūkio augalų veislių katalogo (1) numatoma, kad įvairių augalų veislių sėkla, kuriai taikoma Direktyva 2002/53/EB, kaip nurodyta jos 1 straipsnio 1 dalyje, gali būti parduodama tik tada, jei yra vykdomi šios direktyvos 4 straipsnio 1 dalies ir 7 bei 11 straipsnių reikalavimai.
(3)
Rumunijoje nuo įstojimo dienos prekyba tam tikrų veislių sėkla turėtų būti uždrausta, jei nebūtų leidžiama nukrypti nuo šių nuostatų.
(4)
Tam, kad Rumunija galėtų imtis priemonių, būtinų užtikrinti, kad minimos veislės būtų pripažintos pagal Bendrijos sistemos principus, ir jas įgyvendinti, jai turėtų būti leidžiama trejiems metams nuo įstojimo dienos atidėti Direktyvos 2002/53/EB taikymą savo teritorijoje parduodant jos atitinkamuose kataloguose pateiktų veislių sėklą, dėl kurios Rumunija 2006 m. rugsėjo 28 d. pateikė oficialų prašymą, pagal kitus nei šios direktyvos principus.
(5)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypdama nuo Direktyvos 2002/53/EB 4 straipsnio 1 dalies ir 7 bei 11 straipsnių nuostatų, Rumunija trejiems metams nuo įstojimo dienos gali atidėti minėtos direktyvos taikymą savo teritorijoje parduodant šio sprendimo priede išvardytų veislių sėklą.
Tuo laikotarpiu ši sėkla parduodama tik Rumunijos teritorijoje. Visose prie sėklos siuntos pritvirtintose etiketėse ar ją lydinčiuose oficialiuose ar kitokiuose dokumentuose pagal šios direktyvos nuostatas yra aiškiai nurodoma, kad ši sėkla yra skirta parduoti tik Rumunijos teritorijoje.
2 straipsnis
Šis Sprendimas taikomas tik tuo atveju, jei įsigalioja Bulgarijos ir Rumunijos stojimo sutartis, nuo šios Sutarties įsigaliojimo dienos.
3 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 18 d.